Erwerdige grote mit aller beheglicheit vorgescreven und vat wi gudes vormogen. Ersame, leve her Kersten, besunderge gunstige, leve vrunt. Juwen bref hebbe wi gutliken entfangen und wol vornomen, und wij danken juwer ersamheit leifliken und hochliken, dat gi uns so vruntlik sin. God geve, dat wi dat noch tegen juwe leive vordenen moeten. Item, leve her Kersten, alse gi uns schriven van des mans wegene, de hir in unser stat gerichtet is, und dat sine vrunde vor unseme heren, deme bisschoppe to Aobow und vor ju gesecht hebben, dat den sulven man de ersame her Turdur, milder dechtnisse, umme de sulven sake, dar he umme gerichtet is, quit und vri bede; des bidde wi juwer ersamheit gutliken to wetene, dat ene de ersame her Turd Bunde umme de sake vri bad, dat he in Oesel ene kerke hadde helpen beroven. Mer umme desse sake, dar he nu umme gerichtet is, dat was de sake dat he dar na, dat he dusse vorgescreven daet gedaen hadde, wol twe jar dar sulf derde enen man vengen hir imme lande und bunden den man in den busch, und nemen eme allent, dat he bi sik hadde, und leiten den man in den derden dach in deme busche gevangen und gebunden staen. De sulve man de tastede ene hir an und sprak ene an in unseme rechte umme dusse sake, und gegerde rechtes. Do bekande he der sake, und segede, er weren iij gewesen: de ene were dot und de andere, de hette Joppe, he en wuste nicht, off he levendich edder dot were. Leve her Kersten, here alsus so sin de sake in der worheit, und wolden noede bi all unsen vormogen anders doen dan recht is, des wy von Gode und vor alle der werlde mogen bekant wesen. Adress: Deme ersamen, lovesamen, strengen ritter, heren Kersten Nycleisson, vogede und hovetmanne to Wijborch, unsem gunstigen vrunde, mit werdicheit dentur hec.